Ministar financija Zdravko Marić, koji je upravo navršio 39 godina, i kao dijete imao je financijskog uspjeha: još u 5. razredu osnovne škole igrao je nagradnu igru Večernjeg lista i dobio automobil!

Prije gotovo tri desetljeća bila je to popularna nagradna igra, a glavna nagrada bio je automobil Renault 9 Cheverny.

– Kupone u Večernjakovoj igri slali smo sestra i ja zajedno. Jednom na njezino, drugi put na moje ime, a ja sam pomagao oko pogađanja osoba iz sporta. Eto, meni se ovoga puta posrećilo – rekao je mali Zdravko novinaru Večernjeg lista Dušku Svilaru koji ga je posjetio kad je već automobil, za ono doba prava limuzina, bio u očevoj garaži. Marić je otkrio i kako je i prije glavnog zgoditka imao sreće, igrao je nagradnu igru “PEZ” i dobio vreću slatkiša.

“Svaki dan nagradan” zvala se Večernjakova igra u kojoj je dobio budući ministar financija, koji je tada pohađao školu Ivana Gorana Kovačića u rodnom Slavonskom Brodu. U petak 19. veljače Večernji list pokreće novu nagradnu igru, nagrada je Fiat 500.